पढ़ें अमर उजाला ई-पेपर
कहीं भी, कभी भी।
*Yearly subscription for just ₹299 Limited Period Offer. HURRY UP!
कुल्लू। अंतरराष्ट्रीय दशहरा उत्सव के छठे दिन शुक्रवार को ढोल-नगाड़ों की थाप पर भगवान नरसिंह की अंतिम जलेब निकाली गई। जलेब में वाद्य यंत्रों की थाप पर देवता के साथ आए आए देवलू थिरके। शाम करीब 4.30 बजे भगवान रघुनाथ के अस्थायी शिविर के साथ राजा की चानणी से नरसिंह भगवान की शाही अंदाज में अंतिम जलेब निकली।
जलेब में इस दशहरा में पहली बार दो देवता, दर्जनों हारियानों व देवलुओं ने भी शिरकत की। ढोल-नगाड़ों की ध्वनियों से पूरी रघुनाथ की नगरी गूंज उठी। क्षेत्रीय अस्पताल, पुराने एसबीआई पार्क, ढालपुर चौक होते हुए निकली जलेब में देवता के साथ श्रद्धालु भी पहाड़ी गीतों पर झूमे। जलेब में जमदग्नि ऋषि पीज तथा सैंज घाटी के गांव रैला के लक्ष्मी नारायण ने लाव-लश्कर के साथ भाग लिया। अंतिम जलेब को देखने के लिए लोगों की भीड़ उमड़ी और लोगों ने जगह-जगह जलेब के दर्शन कर आशीर्वाद लिया। उल्लेखनीय है कि दशहरा उत्सव में भगवान नरसिंह की जलेब पांच दिन तक निकलती है। इस दौरान जलेब के माध्यम से नरसिंह भगवान पूरे ढालपुर मैदान में रक्षा सूत्र बांधते हैं। रघुनाथ के मुख्य छड़ीबरदार महेश्वर सिंह ने कहा कि जलेब की परंपरा सदियों से चली आ रही है। उन्होंने कहा कि जलेब का एक रूट है, उसी रास्ते से होकर ही यह निकलती है। उन्होंने कहा कि दशहरे में दूसरे से लेकर छठे दिन तक जलेब यात्रा होती है।